Tsjukotka

Tsjukotka (russisk Чукотский автономный округ) er et autonomt distrikt (okrug) i Russland og et av de 83 føderasjonssubjektene i Den russiske føderasjon.

Tsjukotka ligger helt øst i Russland og omfatter det østligste punktet på det eurasiske fastlandet. I øst er avstanden til Alaska bare noen få kilometer, over Beringstredet. Landskapet er stort sett fjell og fjellvidder, med litt lavland rundt elva Anadyr. Høyeste punkt er 1 843 meter over havet. Her finnes forekomster av tinn, kvikksølv, kull, gass og gull. Klimaet er arktisk – middeltemperaturen i januar er -29˚C og i juli + 9˚C. Havet rundt Tsjukotka er islagt store deler av året.

De viktigste næringsveiene er gruvedrift og reindrift.

 Historie 
Tsjuktsjere, inuitter og andre urfolk har bodd i dette området siden før-historisk tid. De første russiske oppdagerne kom til området på 1600-tallet. Den første permanente russiske bosettingen oppstod ved elva Anadyr. På midten av 1800-tallet kom amerikanere til området og startet opp industrivirksomhet. De lokale folkeslagene levde ennå som stammefolk på starten av 1900-tallet.

Etter den russiske revolusjonen kom Tsjukotka under kontroll av de kontrarevolusjonære hvitegardistene. I juli 1920 vant styrker fra Den røde armé et slag her, men i 1921 kom nye hvitegardister fra Vladivostok og gjenopprettet kontroll. Først i 1923 fikk bolsjevikene endelig kontroll over området – dette var et av de siste områdene i Russland som kom under kommunistisk kontroll. Den 10. desember 1930 ble det autonome området opprettet.

Før 1991 var Tsjukotka et autonomt område underlagt Magadan oblast. Med oppløsningen av Sovjetunionen i 1991 ble Tsjukotka et føderasjonssubjekt direkte under Den russiske føderasjon.

I 2000 ble oligarken Roman Abramovitsj valgt til guvernør i Tsjukotka. Han kommer ikke fra området, bor heller ikke der og er sjelden på besøk, men har investert store summer i området og også startet leteboring etter petroleum der. 21. oktober 2005 ble han utpekt av president Vladimir Putin som guvernør for en ny femårsperiode.

 Geografi 
Tsjukotka har i nord kystlinje mot Tsjuktsjerhavet og Østsibirhavet og i øst mot Beringstredet og Beringhavet. I sør grenser Tjukotka mot Kamtsjatka kraj og Magadan oblast, og i vest mot den russiske republikken Sakha. Tsjuktsjerhalvøyas østligste punkt, Kapp Dezjnjov, er Tsjukotkas og Russlands østligste fastlandspunkt.

Tsjukotka kan  deles inn i tre: den nordlige arktiske ørken, den sentrale tundra og taigaen i sør. Omtrent halvparten av Tsjukotka ligger nord for polarsirkelen.

De største elvene i Tsjukotka er:
 Anadyrelva – med sideelvene Belaja, Tanyurer, and Velikaya. Anadyrelva renner østover og ut i Anadyrbukta.
 Omolon, Bolsjoj Anjuj og Malyj Anjuj som renner vestover inn i elven Kolyma.
 Rauchua, Chaun, Palyavaam, Pegtymel, Chegitun og Amguema som renner nordover og ut i havet.

De to største innsjøene er Krasnoye og Elgygytgynsjøen.

 Demografi 
Befolkning:  50 526 (folketellingen i 2010),  53 824 (folketellingen i 2002), 157 528 (folketellingen i 1989).

Ifølge folketellingen i 2010 var oblastens etniske blanding slik:
 Russere: 52,5%
 Tsjuktsjere: 26,7%
 Ukrainere: 6%
 Eskimoer: 3,2%
 Evener: 2,9%
 Tsjuvanere: 1,9%
 Belarusere: 0,96%
 Yukaghir: 0,4%
I 2010 bodde 64,8% av distriktets befolkning i byområdene mens 35,2% bodde i de rurale strøkene.

 Eksterne lenker 

 Kommersant artikkel på engelsk
 Artikkel fra NUPI på engelsk


Kategori:Stater og territorier etablert i 1930